I den kommende uge vil et brev dumpe ind ad brevsprækken hos departementschefer, direktører og andre topchefer, som har ansvar for de institutioner og virksomheder, som har studerende ansat i studiejobs.

I brevet beder den øverste ansvarlige for Københavns Universitets Samfundsvidenskabelige Fakultet, dekan Troels Østergaard Sørensen, arbejdsgiverne om at skrue ned for deres studentermedhjælperes timetal og holde ansættelserne på 8-12 timer ugentlig.

»Hvis man beskæftiger studerende mere end 15 timer per uge, indebærer det en stor risiko for, at de slet ikke bliver kandidater«, skriver dekanen, som har omkring 6.500 studerende i statskundskab, sociologi, økonomi, psykologi og antropologi under sine vinger.